**גבולות חובת כיבוד הורים בימינו** (עמ' 54-57)

ספרות השו״ת (שאלות ותשובות) כוללת שאלות ששלחו אנשים במשך הדורות לרבנים ופוסקי הלכה והתשובות שקיבלו מהם.

לפנינו התשובה שענה הרב עובדיה יוסף לשאלה שהופנתה אליו - וכך הייתה השאלה:  
בחורה שאביה ציווה עליה שלא תתחתן עם איש פלוני והיא דווקא רוצה להתחתן איתו, האם היא חייבת לשמוע בקול אביה משום מצוות כיבוד אב ואם?

ענה הרב עובדיה יוסף שכבר כתבו פוסקים ראשונים (מצטט את הרב יוסף קולון מאיטליה במאה ה-15 ) ״אין לאב כוח וסמכות למנוע מבנו לשאת אישה שהבן רוצה בה אם היא אישה הוגנת וראויה" שהרי **אפילו אין זכות לאבא להוציא כסף מהבן, כי ההלכה היא שכיבוד אב הוא ״משל האב״** ולא ״משל הבן״, כל שכן שאין לאבא זכות להתערב ברגשות של הבן ולהכריחו לעזוב אישה שהוא אוהב ולשאת לאישה מישהי שהוא לא רוצה.

ועוד, שלדעתו, **מי שאוסר על בנו לשאת לאישה את אהובתו הוא כמצווה את בנו לעבור על דברי תורה** כי הבן עלול להתחתן עם אישה שאינו אוהב ולעבור על **״ואהבת לרעך כמוך״** (ויקרא י״ט) ולכן אמרו חז״ל: ״אסור לאדם לקדש אישה עד שיראנה״ כי היא עלולה לא למצוא חן בעיניו.

וכבר כתב הרא״ש (רבינו אשר, מאה 13-14 ) בתשובה: אם האב ציווה על בנו שלא ידבר עם פלוני ושלא ימחל לו והבן דווקא רוצה להתפייס עימו, אינו צריך הבן לחשוש לצוואת אביו כי אסור לשנוא שום יהודי ואותו דבר גם בענייננו.

ועוד, בדבר שלא נוגע ישירות לאב פשוט שאין לו כוח וסמכות לצוות על הבן ולמנוע ממנו איזה דבר. ואכן **ההחלטה של הבן להתחתן עם אישה פלונית לא קשורה לכיבוד ולא קשורה למורא אב ואם**, כי **כיבוד** זה כגון מאכילו ומשקה אותו וכדומה, ו**מורא** - שלא ישב במקומו ולא יסתור את דבריו וכדומה. ולכן המסקנה היא **שבכל הקשור לנישואי הבן והבת אין לאב כוח למחות בילדיו, הילכך (=ולכן) רשאית הבת להינשא למי שתחפוץ בו אפילו נגד הוריה**.